ครม.อนุมัติปรับแผนบริหารหนี้สาธารณะ
ครม.ไฟเขียวปรับแผนบริหารหนี้ "กรณ์" โวหนี้ลดเกือบ 2 หมื่นล้านบาท
24 ส.ค. 2553

ครม.ไฟเขียวปรับแผนบริหารหนี้ "กรณ์" โวหนี้ลดเกือบ 2 หมื่นล้านบาท 
นายกรณ์ จาติกวณิช รมว.คลัง เปิดเผยว่า ที่ประชุมคณะรัฐมนตรี มีมติอนุมัติการปรับปรุงแผนบริหารหนี้สาธารณะ ประจำปีงบประมาณ 2553 ครั้งที่ 5 โดยการปรับแผนดังกล่าวมี 2 ส่วน คือ การนำรายได้ที่จัดเก็บได้เกินเป้าหมายมาชำระคืนหนี้ก่อนกำหนด วงเงิน 4.2 หมื่นล้านบาท และ การกู้เงินจากองค์กรความร่วมมือระหว่างประเทศแห่งญี่ปุ่น (ไจก้า) เพื่อนำมาใช้ในโครงการลงทุนก่อสร้างรถไฟฟ้าสายสีแดง ช่วงบางซื่อ-รังสิต ของการรถไฟแห่งประเทศไทย (รฟท.) ซึ่งส่วนนี้คลังจะกู้มาแล้วให้ รฟท.กู้ต่อ จำนวน 2.27 หมื่นล้านบาท
ทั้งนี้ เมื่อรวมทั้ง 2 รายการแล้ว จะทำให้หนี้สาธารณะของประเทศลดลง 1.92 หมื่นล้านบาท ส่วนแผนการบริหารหนี้สาธารณะ ประจำปีงบประมาณ 2554 วงเงินรวม 1.29 ล้านล้านบาท ที่คณะกรรมการนโยบายและกำกับการบริหารหนี้สาธารณะ ได้อนุมัติแล้ว และเห็นชอบให้เสนอ ครม.พิจารณานั้น ยังไม่ได้เสนอ ครม. ในการประชุมวันที่ 24 ส.ค. แต่ยืนยันว่าตามแผนดังกล่าวจะมีการก่อหนี้ใหม่เพียง 6.07 แสนล้านบาท ลดลงจาก 9.24 แสนล้านบาท ในปีงบประมาณ 2553